**Egy olvasópróba gondolatai**

Tündöklő Jeromos, székely falusi milliő. „A Tündöklő Jeromos egy egész közösség Megváltót váró keserűségét és reményeit, valamint a várakozásra hamis választ adó Jeromos történetét jeleníti meg. Tamási rituális színháza az adventi időszakot idézi: a sötétségből a fény várásának, a régi rosszal való szembesülésnek és lezárásnak, valamint a jobb új év reményének és elhatározásának idejét. Első tekintetre reális, sőt naturalisztikus történet, amely mögött hatalmas misztikus háttér elevenedik meg. A szereplők hús-vér figurák, de mégis többek, mint való személyek. A mi korunkat, egyéni és történelmi sorsunkat eldöntendő nagy eszmék képviselőinek mutatkoznak be az egyszerű emberek. A mű szerkezete olyan egyszerű, hogy ennél egyszerűbbet el sem lehet képzelni. Kristálytiszta, illatos, mint a hegyi forrás, és annyira természetes, de közben naív is, mint egy népmese. Tele van játékos humorral, nagy emberi jósággal, és mélységes komolysággal. Az egész darabot átlengi a székely táj sajátos illata, a hegyek csípős levegője. Itt a színészek egy igazi, őseredeti semmi mással össze nem hasonlítható művészet szereplőivé válnak, ami sehol máshol, csak a mi földünkön meg nem születhetett volna. Nem jár kitaposott utakon, sőt, lesznek olyanok, akik pont azért nem fogják megérteni, mert nagyon egyszerű és akkora a művészeti újszerűsége. Csudálatos, egyéni, játszi humorának furcsa, néha kesernyés zamatát csak azok tudják értékelni, akik elfogulatlan és tiszta lélekkel tudják elfogadni, mert éppen ezek a páratlan és ritka, ma társtalan értékei teszik ezt a színjátékot számunkra különösen nagy értékűvé és megbecsültté. Bizonyos az, hogy mind a színészeknek, mind nekem, a rendezőnek egészen különleges és nehéz feladatot jelent a darab méltó színre hozása, de ez a feladat egyben vonzó is komoly törekvésű színház számára.

Díszlet: felvonásonként változik.

Nekünk feladatunk az, hogy ez a mű a színpadon úgy jelenjen meg, hogy ez a székely kis falu, a házak a fejünkben körvonalazódnak: egyszerű konyha és szobabelső, semmi cifraság, semmi bonyolult kivitelezés: asztalok, székek, pad vagy lóca, a falon hímzés, a terítő nélküli asztalon poharak, üvegek, egyszeűen.

Első felvonás:

Sáska Mihály korcsmárosnak szobája, a községházán. Asszony nincs a háznál. A szoba félig lakószoba, de félig raktár. Nagy sörszállító- és fűszeresládák benne, hordók különböző nagyságban, fonott korsók, üvegek s polcon poharak. Az italmérési engedély kifüggesztve. Két kép a falon: az egyik, nagy háromszög keretében, egy figyelő szemet ábrázol (Isten szeme); a másik pedig a korcsmáros nagyított katonaképe. A szoba közepén hosszú és nagy asztal csupaszon. Szemben a hátsó falon ajtó, mely a tornácon keresztül három lépcsővel az utcára vezet. Ez ajtó mellett kétfelől ablak. Balról kétszárnyú nagy ajtó, mely a nagy ivóterembe vezet. Ez ajtó mögött a sarokban nagy pléhkályha, a padlásra felvezető hosszú kürtővel. Jobbról a fal mellett, elöl, kimustrált dívány fekszik, mögötte kamrába vezető ajtó, akkora rácsablak rajta, hogy az ember kényelmesen kidughatja azon a fejét. Az asztal mellett hat darab falusi faragott szék, nem mind egyformák.

Második felvonás:

Színhely: Jeromos szobája, mely az első felvonásban Sáska Mihályé volt. Nagy igyekezettel úgy van átrendezve, hogy inkább valami vidéki gőzfejű „kiskirály” irodájának s egyben lakószobájának hat, mint korcsmáros otthonának. Ezt különösen érezteti egy trónusszerű tákolmány nagy íróasztallal, amely hordókon nyugszik. A szoba közepén az asztal most tiszta abrosszal le van takarva. Üvegekben ital, s poharak vannak rajta, s egy magos üvegvázában művirág. Mellette a székek is cifrábbak s karosabbak, mint az első felvonásban. Fent a trónusíróasztalon papiros és mindenféle írószerek s irodai felszerelés és az a nagy kolomp is, amellyel Gáspár felköltötte az első felvonásban a legényeket.

A magaslati íróasztal fölött ott csüng a falon az „Isten szeme” kép.

Harmadik felvonás:

Színhely: A nagy ivóterem a községháza épületében, a vasárnapi táncokat is itt rendezik. Ugyanaz a helyiség, amely szomszédja volt az első és második felvonásbeli szobának. Hátul és középen hatalmas kétszárnyú ajtó, mely az utcára szolgál. Ha nyitva van ez az ajtó, tornác látszik, amelyről néhány lépcsőfokon lehet az utcára jutni. Az ajtó mellett, jobbról és balról, egy-egy teremablak. A bal oldalon levő falon sem ajtó, sem ablak: ez a ház bütüje. Középen lámpa lóg le a mennyezetről, elég alacsonyan. Az egész termet megterített asztalok foglalják el. Az asztalterítő, a tányérok mind különbözők: látszik, hogy úgy gyűjtötték össze a faluból. Az asztalok mellett ülőhelynek deszkalócák állnak. Azt a hatást kelti az egész, mintha nagy falusi közünnepségre sok népséget várnának. A falakat fenyőágak díszítik. A terem sarkaiban is egy-egy hatalmas fenyőág áll, odatámasztva a falnak. A bal fal mellett egy külön rakodóasztal, amelyen edények, sok borosüveg, poharak állnak, nagy kenyerek is. Az asztal mellett a földön demizsonok.

Jelmezek: egyszerű darab, a ruhák is ebben az elgondolásban jelennek meg. Férfiaknak: csizma, nadrág, harisnya, ing, zeke, kalap (virágos) kucsma (ez nem kell mindenkinek, inkább, csak az időseknek). A ruházat népviselet is lehet, de népművészeti motívum is szerepelhet. Nőknek, asszonyoknak: csizma, szoknya, vállkendő, blúz-népies, és fejkendő. Népies megjelenés a hajban is értendő.